Medaljer ved de olympiske lege, verdens-, europa-, nordiske- og danske mesterskaber. Læg dertil et utal af rekorder. Så har man beskrivelse af de to nordjyske svømmestjerner Mie Østergaard Nielsen og Viktor Bromer. Begge har stoppet deres karriere på topplan, og nu har de kastet sig over trænergerningen. - Jeg synes, det er hyggeligt. Vi har meget samme basisviden, vil det samme og få det samme ud af svømmerne, fortæller Mie Ø. Nielsen, da TV2 Nord møder hende og Viktor Bromer i svømmehallen i Nørresundby. Se indslaget om de to stjernetrænere herunder: Var begge i OL-finale i 2016 De to svømmestjerner mødtes for første gang som 12-13-årige på årgangslandsholdet. Siden har de fulgtes ad på de forskellige landshold, og de nåede blandt andet begge en OL-finale i 2016 i Rio de Janeiro. Mie Ø. Nielsen vandt bronze i holdkap i 4 X 100 meter medley, og Viktor Bromer fik en 6. plads i 200 meter butterfly. I dag er karrieren slut for Mie Østergaard Nielsen, men efter en pause fra svømmeklubben i barndomsbyen, er Danmarks bedste kvindelige rygsvømmer gennem tiden vendt tilbage. Det samme er Viktor Bromer, der også har droslet sin karriere ned, og deltager kun i udvalgte nationale stævner. Sammen er de blevet et perfekt makkerpar for andetholdet i Aalborg Svømmeklub. - Jeg bliver også en bedre træner ved at arbejde sammen med Viktor, og det samme håber jeg også han gør, siger Mie Ø. Nielsen, inden Viktor Bromer replicerer: - Ja, i den grad, siger butterflysvømmeren. Betragtes som en gave I svømmehallen i Nørresundby kan heller ingen fra Aalborg Svømmeklub være i tvivl om, hvem de har som trænere. - For de unge mennesker er det jo en gave, at de kan se, at de har været til OL i 2016. Så dem, der ligger og drømmer kan se, at det kan lade sig gøre, fortæller talentudvikler i Aalborg Svømmeklub Erik Pallesen. Og spørger man ved bassinkanten, så er de unge svømmere på mellem 13 og 17 år ret godt tilfredse med deres kendte trænerduo.. - Det er rigtig lækkert. Man har en anden form for respekt for dem, end man normalt ville have for en træner. Det er ret sjovt at have dem, siger 16-årige Christoffer Voldbjerg fra Klarup, og han bakkes op af 14-årige Victoria Amdi Brinkmann fra Gug. - De kan ligesom lære dig noget, som normale trænere ikke kan. De er jo vant til det pres, der er til de helt store stævner, og det er normale trænere måske ikke, siger hun.

Opsummering:
Begge har stået i en OL-finale. Nu er Viktor Bromer og Mie Østergard Nielsen assistenttrænere på andetholdet i Aalborg Svømmeklub.